Christo Wiese koop miljoene nuwe aandele | Netwerk24
Deur Francois Williams 21 Junie 2019 12:29
In wat beskou kan word as 'n mosie van vertroue in hul eie maatskappy het 'n paar direkteure van die eiendomsgroep Tradehold, onder wie die meerderheidsaandeelhouer Christo Wiese, Donderdag miljoene nuwe Tradehold-aandele gekoop deur hul kontantdividend te herbelê.
Tradehold het Vrydag op die JSE se Sens-nuusdiens laat weet dat Wiese, die nie-uitvoerende voorsitter van Tradehold, in totaal meer as 5,5 miljoen Tradehold-aandele gekoop het met die opbrengs van 'n kontantdividend wat Tradehold in Mei verklaar het.
Tradehold het 'n dividend van 55c per aandeel verklaar, en aandeelhouers kon kies om dit teen 'n aandeelprys van R12,29 in nuwe Tradehold-aandele te herbelê. Aandeelhouers was geregtig op 3,58015 nuwe Tradehold-aandele vir elke 100 aandele wat hulle besit, gegrond op die netto kontantdividend van 44c nadat dividendbelasting afgetrek is.
Wiese doen die transaksie via drie verskillende beleggingsentiteite – Granadino Investment Titan Global Investment en Titan Share Dealers. Deur dié drie entiteite besit Wiese 49,5% van Tradehold, volgens inligting in Tradehold se 2019-jaarverslag.
Sy seun Jacob Wiese, 'n nie-uitvoerende direkteur van Tradehold, het 1 402 aandele met sy kontantdividend via Wikalox Investments gekoop.
Friedrich Esterhuyse, mede- uitvoerende hoof van Tradehold, het 131 291 aandele via sy beleggingsentiteit Aapstert Investments gekoop.
Ander direkteure wat aandele gekoop het, is Kenneth Collins, 'n lid van die Collins-familie, stigters van die Collins-eiendomsgroep waarin Tradehold 'n 100%-belang het. Collins het sy net meer as 1,4 miljoen Tradehold-aandele deels via Redbill Holdings, wat 12,8% van Tradehold besit, en The Teal Property Trust gekoop.
Karen Nordier, finansiële direkteur van Tradehold, het 7 030 aandele met haar kontantdividend gekoop.
Die direkteure het 'n effense premie vir die nuwe aandele betaal, want Tradehold verhandel tans teen R12.
Tradehold het in Mei laat weet sy wins in die boekjaar tot einde Februarie het meer as gehalveer, maar die groep is optimisties oor die vermindering van sy skuld, die verkoop van niekernbates, en die potensiaal van sy Britse eiendomsbates.